b'\n_START_ARTICLE_\nPodizni stol\n_START_PARAGRAPH_\nPodizni stol izravnava visinske razlike pri poslu\xc5\xbeivanju strojeva dijelovima koji se na njima obra\xc4\x91uju. \xc4\x8cesto se podi\xc5\xbee sustavom \xc5\xa1kara koje pokre\xc4\x87e hidrauli\xc4\x8dki cilindar. Za manje u\xc4\x8dine hidrauli\xc4\x8dki kru\xc5\xbeni tok osigurava se ru\xc4\x8dnim ili no\xc5\xbenim pogonom, a za ve\xc4\x87e elektromotornim. Uobi\xc4\x8dajena nosivost podiznih stolova iznosi od 0,5 do 5 tona, a onih te\xc5\xa1kih i do 50 tona. Uobi\xc4\x8dajene su visine dizanja do oko 1,45 metara.\n_START_SECTION_\nPodizna platforma\n_START_PARAGRAPH_\nPodizna platforma u prvom redu slu\xc5\xbei da sigurno dr\xc5\xbei predmete ili osobe na nekoj odabranoj visini. Me\xc4\x91u podizne platforme ubrajaju se podizni stolovi, pretovarne platforme i radne platforme.\n_START_SECTION_\nPretovarna rampa\n_START_PARAGRAPH_\nPretovarna rampa podi\xc5\xbee i spu\xc5\xa1ta teret izme\xc4\x91u poda i povr\xc5\xa1ine pri pretovaru na vozilima ili na utovarnoj rampi. Nosivost pretovarnih platformi iznosi od 0,5 do 20 tona, a visina dizanja od 1,5 do 2,5 metra. Vodilice su platforme u jednom ili dva stupa, a platforma se podi\xc5\xbee ili spu\xc5\xa1ta pomo\xc4\x87u podiznog u\xc5\xbeeta ili hidrauli\xc4\x8dki.\n_START_SECTION_\nRadna platforma\n_START_PARAGRAPH_\nRadna platforma podi\xc5\xbee radnike do visokih mjesta gdje treba obaviti kratkotrajne poslove odr\xc5\xbeavanja, popravaka i \xc4\x8di\xc5\xa1\xc4\x87enja, ili manje monta\xc5\xbene radove. Nosivost je radnih platformi od 120 do 500 kilograma, tako da se na njih mogu smjestiti od 1 do 4 radnika s potrebnim alatom. Visine dizanja iznose od 3 do 15 metara (ponekad i do 30 metara). Manje se platforme podi\xc5\xbeu ru\xc4\x8dno pomo\xc4\x87u vij\xc4\x8danog vretena ili hidrauli\xc4\x8dkog cilindra, a ve\xc4\x87e imaju motorni pogon, naj\xc4\x8de\xc5\xa1\xc4\x87e s hidrauli\xc4\x8dkim prijenosom sila na pokretne dijelove. Za visine dizanja ve\xc4\x87e od 5 metara vrlo se \xc4\x8desto upotrebljavaju teleskopski podizni stupovi.'